কুতুবদিয়া চ্যানেল (নদী) পারাপার ও  মগনামা জেটিঘাটে প্রতিনিয়ত চলছে যাত্রী হয়রানি। এখানে টোল আদায়ের কোন নিয়মনীতি নেই। ইজারাদারের মর্জি মতে অতিরিক্ত টোল আদায়ের অভিযোগ বহু যাত্রী সাধারণ, সরকারী বে-সরকারী বিভিন্ন কর্মকর্তা কর্মচারী ও ব্যবসায়ীদের। সমস্যাটি বিচ্ছিন্ন দ্বীপ উপজেলা কুতুবদিয়ার প্রায় ২ লাখ মানুষ নিত্যদিন নানা হয়রানির শিকার হচ্ছে বলে অভিযোগ উঠেছে।    দ্বীপবাসীর একমাত্র যাতায়াত পথ কুতুবদিয়া চ্যানেল হয়ে পেকুয়ার মগনামা জেটি ঘাট। কুতুবদিয়া-মগনামা, দরবার ঘাট-মগনামা ও মগনামা জেটিঘাটসহ ৩টি ঘাটের ইজারা নিয়ন্ত্রন করে কক্সবাজার জেলা প্রশাসন  ও জেলা পরিষদ। এ ঘাট ৩টির ইজারাদার পেকুয়া উপজেলার হওয়ায় কুতুবদিয়ার যাত্রী সাধারণের সাথে নানা অন্যায় অবিচার করছে বলে বহু অভিযোগ রয়েছে। জেটি ঘাটে উন্নয়ন ও রক্ষনাবেক্ষনে সরকারী অর্থের দরকার হয় বলে এটির ইজেরা দেয়া যুক্তি সঙ্গত হতে পারে। কিন্তু কুতুবদিয়া চ্যানেল (নদী) পারাপার ঘাটের ইজারা প্রথা নিয়ে স্থানীয় জনপ্রতিনিধি, রাজনৈতিক নেতৃবৃন্দ ও সচেতন মহল ভিন্নমত পোষন করে। এলাকার কতিপয় প্রভাবশালী মহলের নিজ স্বার্থের জন্য সরকারকে ভূল ধারণা দিয়ে জনহয়রানি মূলক প্রথাটি চালু করে ছিল। জনস্বার্থে পারাপার ঘাটের ইজারা প্রথাটি  বাতিলের দাবী কুতুবদিয়াবাসীর দীর্ঘ দিনের।    সরেজমিনে গিয়ে ঘাট এলাকায় কোন টোল আদায়ের সাইন বোর্ড দেখা যায়নি। সাধারণ যাত্রী, ব্যবসায়ী ও অন্যান্য শ্রেণী পেশার মানুষের সাথে কথা বলে জানা গেছে পারাপার ঘাটে সরকারী ভাবে জনপ্রতি ১২ টাকার বিপরীতে ১৫ টাকা এবং জেটি ঘাটে ১ টাকা ৫০ পয়সার বিপরীতে ৩ টাকা করে নেয়া হচ্ছে। কুতুবদিয়ার ব্যবসায়ীরা বেশীর ভাগ মালামাল এ ঘাট হয়ে নিয়ে থাকে। ইজারাদারের লোক জন এ সমস্ত মালামালের টোল নেয়া হচ্ছে অতীতের চেয়ে দুই থেকে তিন গুন বেশী। তা ছাড়া পারাপার ঘাট বন্ধ হলে জরুরী অবস্থায় কোন  বোট পাওয়া যায় না বলে অনেকের অভিযোগ। সম্প্রতি অনষ্ঠিত কুতুবদিয়া উপজেলা আইন শৃঙ্খলা কমিটির মাসিক সভায় ইজারাদারের উপস্থিতিতে নানা অনিয়মের বিষয়টি আলোচনা সমালোচনা হলেও ইজারাদার এখনও তাদের অনিয়ম বন্ধ করেনি। ইজারাদার রিয়াজুল করিমের সাথে ফোনে আলাপকালে অনিয়ম ও যাত্রী হয়রানির অভিযোগ অস্বীকার করেন তিনি। জনস্বার্থে প্রশাসনের কাছে বিষয়টির জরুরী হস্তক্ষেপ দাবী করেন কুতুবদিয়াবাসী।